ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3670/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Αποζημίωση των εξόδων ταξιδίου για τους υπάλληλους της ΕΕ

Σύμφωνα με πληροφορίες από τον Τύπο υπάρχουν σχέδια να αυξηθούν οι αποζημιώσεις για τα έξοδα ταξιδίου των υπαλλήλων της ΕΕ μέχρι και 30 %.

1. Αληθεύει πραγματικά η πρόταση για μια παρόμοια αύξηση;

2. Πώς δικαιολογείται αυτή η αύξηση;

3. Ποια μορφή θα έχει συγκεκριμένα η εν λόγω αύξηση;

4. Ποια συμπληρωματική επιβάρυνση θα προκύψει για τον προϋπολογισμό της ΕΕ;

Απάντηση

(22-23 Φεβρουαρίου 1999)

1. Το Συμβούλιο επιβεβαιώνει ότι η πρόταση(1) κανονισμού (ΕΚ, ΕΚΑΧ, Ευρατόμ) του Συμβουλίου "για την προσαρμογή των ποσών που προβλέπονται στο άρθρο 13 του παραρτήματος VII του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, όσον αφορά τις ημερήσιες αποζημιώσεις αποστολής εντός του ευρωπαϊκού εδάφους των κρατών μελών της Ευρωπαϊκής Ένωσης" εξετάζεται επί του παρόντος από τις αρμόδιες υπηρεσίες του Συμβουλίου.

Όπως αναφέρεται στην αιτιολογική της έκθεση, η πρόταση αυτή αποτελεί συνέχεια της πρότασης κανονισμού "για την αναπροσαρμογή και τον καθορισμό ετήσιας διαδικασίας αναπροσαρμογής των τιμών που προβλέπονται στο άρθρο 13 του παραρτήματος VII του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, όσον αφορά τις ημερήσιες αποζημιώσεις αποστολής εντός του ευρωπαϊκού εδάφους των κρατών μελών της Ευρωπαϊκής Ένωσης" η οποία υποβλήθηκε από την Επιτροπή στις 23 Σεπτεμβρίου 1996(2) και για την οποία το Ευρωπαϊκό Κοινοβούλιο γνωμοδότησε στις 12 Μαρτίου 1997(3).

2. Στην αιτιολογική έκθεση της πρότασης της Επιτροπής αναφέρονται επίσης οι λόγοι που δικαιολογούν την αναπροσαρμογή αυτή, αναφέροντας συγκεκριμένα ότι "τα ισχύοντα ποσά αποζημίωσης αποφασίστηκαν από το Συμβούλιο στις 22 Ιουλίου 1991 (κανονισμός (ΕΟΚ) 2232/91 της 22.7.1991) μετά από διεξαχθείσα έρευνα σχετικά με τις τιμές των ξενοδοχείων και εστιατορίων. Επειδή οι ισχύουσες κλίμακες ποσών είναι παλιές, δεν ανταποκρίνονται στις σημερινές οικονομικές συνθήκες και δεν πληρούν τον στόχο τους. Κρίνεται, κατά συνέπεια, αναγκαία η επείγουσα αναπροσαρμογή των ποσών των ημερησίων αποζημιώσεων και των προς επιστροφή ποσών για έξοδα ξενοδοχείου για αποστολές που πραγματοποιούνται στα κράτη μέλη [...]".

3. Η προτεινόμενη κλίμακα των ημερήσιων αποζημιώσεων αποστολής περιέχεται στο πρώτο άρθρο της εν λόγω πρότασης.

4. Το δημοσιονομικό δελτίο που επισυνάπτεται στην πρόταση αυτή, εκτιμά σε 9,8 εκατ. Εcu την επί του προϋπολογισμού επιβάρυνση που αναφέρεται στο σημείο 4 της ερώτησης του αξιότιμου κ. Βουλευτού.

(1) Διαβιβάσθηκε από την Επιτροπή στις 17 Ιουλίου 1998 (COM(98) 455 final, δεν έχει δημοσιευθεί στην Επίσημη Εφημερίδα).

(2) COM(96) 451 final ΕΕ C 349 της 20.11.96, σελ. 8, πρόταση που τροποποιήθηκε στις 31 Ιουλίου 1997 (έγγρ. COM(97) 429 final, ΕΕ C 277 της 12.9.97, σελ. 4).

(3) ΕΕ C 115 της 14.4.1997, σελ. 77.
ΓΡΑΠΤΗ ΕΡΩΤΗΣΗ E-3511/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Εμπορεύματα παραποίησης και πειρατικά

Σε σχέση με την "πρόταση κανονισμού (ΕΚ) 3295/94 περί μέτρων απαγόρευσης της ελεύθερης κυκλοφορίας, της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών)" (COM(98)25 τελ. - 98(0018 ACC)(1), χρειάζεται να αναφερθεί ότι οι άμεσες επαφές μεταξύ των κατά το δίκαιο υπευθύνων φορέων (επιχειρήσεις) και των τελωνειακών υπηρεσιών είναι απαραίτητες για να αυξηθεί η παρόρμηση των τελωνειακών υπαλλήλων.

Η δυνατότητα περιορισμού, σε ορισμένες χώρες της ΕΕ, την αίτηση κατάσχεσης στα σύνορα βρίσκεται σε αντίθεση με τη βασική έννοια του κοινοτικού σήματος. Δεδομένου ότι αυτό αποτελεί μοναδικό σήμα με μοναδική νομική θεμελίωση για το σύνολο της Κοινότητας, τη μόνη εύλογη και μακροπρόθεσμη λύση αποτελεί η μοναδική αίτηση κατάσχεσης στα σύνορα, που να ισχύει για όλα τα κράτη μέλη. Στο πλαίσιο αυτό, θα μπορούσε η Ευρωπαϊκή Επιτροπή να παρέμβει λαμβάνοντας τα σχετικά τελεσφόρα μέτρα;

(1) ΕΕ C 108 της 7.4.1998, σελ. 63.
ΓΡΑΠΤΗ ΕΡΩΤΗΣΗ E-3698/98

υποβολή: Gerhard Hager (NI) προς το Συμβούλιο

(4 Δεκεμβρίου 1998)

Θέμα: Παρουσία στις συνεδριάσεις του Συμβουλίου

Κατά την ανεπίσημη συνεδρίαση των Υπουργών Εσωτερικών και Δικαιοσύνης στις 29/30 Οκτωβρίου 1998 στη Βιέννη, οι Γάλλοι και Βέλγοι υπουργοί, καθώς και ο Βρετανός Υπουργός Εσωτερικών ήταν απόντες. Θα επιθυμούσα να υποβάλω στο Συμβούλιο τα ακόλουθα ερωτήματα σχετικά με το θέμα.

1. Για ποιους λόγους απουσίασαν οι ανωτέρω υπουργοί;

2. Συμβαίνει συχνά να μη μετέχουν στις ανεπίσημες συνεδριάσεις όλοι οι αρμόδιοι υπουργοί;

3. Έχει το Συμβούλιο στη διάθεσή του στοιχεία για το ποιοί υπουργοί δε μετείχαν στις επίσημες ή ανεπίσημες συνεδριάσεις κατά τη διάρκεια των δύο τελευταίων χρόνων και πόσο συχνά ήταν απόντες;

Απάντηση

(8 Φεβρουαρίου 1999)

To Συμβούλιο δεν τηρεί βιβλίο παρουσιών και απουσιών των υπουργών κατά τις άτυπες συνεδριάσεις που διοργανώνει το κράτος μέλος που ασκεί την Προεδρία, οι οποίες διεξάγονται εκτός του πλαισίου του Συμβουλίου. Επίσης, οι υπουργοί - ή οι ανώτατοι υπάλληλοι που τους αντικαθιστούν - δεν είναι υποχρεωμένοι να αιτιολογούν την τυχόν απουσία τους.
ΓΡΑΠΤΗ ΕΡΩΤΗΣΗ E-3410/98

υποβολή: Roberta Angelilli (NI) προς την Επιτροπή

(17 Νοεμβρίου 1998)

Θέμα: Διακρίσεις μεταξύ πολιτών στην επαρχία του Μπολτσάνο

Η Αυτόνομη Επαρχία του Μπολτσάνο συζητεί την περίοδο αυτή τον "επαρχιακό νόμο" αριθ. 131/97 σχετικά με τον κανονισμό που διέπει την επιδοτούμενη κρατική στέγη στην επαρχία, του οποίου το άρθρο 4 ορίζει ότι οι έχοντες μεταναστεύσει στο εξωτερικό αφού προηγουμένως είχαν κατοικήσει στην επαρχία επί πέντε τουλάχιστον έτη (και οι σύζυγοί τους, υπό την προϋπόθεση ότι δεν έχουν χωρίσει) και οι οποίοι προτίθενται να επανεγκατασταθούν στην επαρχία, εξομοιώνονται βάσει του νόμου αυτού με εκείνους που διαμένουν στην επαρχία. Το εν λόγω άρθρο, με το να αντιμετωπίζει ευνοϊκά τα άτομα που έχουν μεταναστεύσει στο εξωτερικό, κάνει διάκριση εις βάρος εκείνων που, για ανάλογους λόγους, αναγκάσθηκαν να εγκαταλείψουν την επαρχία για να εγκατασταθούν σε κάποια άλλη περιοχή της Ιταλίας. Πράγματι, στην περίπτωση των μεταναστευσάντων στο εξωτερικό τους αναγνωρίζονται, μόλις αυτοί επιστρέψουν στην επαρχία, τα ίδια δικαιώματα με τους διαμένοντες στην επαρχία, ενώ στη δεύτερη περίπτωση τους αρνούνται τα δικαιώματα αυτά.

Μολονότι η διάταξη αυτή δείχνει να ισχύει για όλους τους κατοίκους του Alto Adige άσχετα από τη γλωσσική ομάδα στην οποία ανήκουν (ιταλική, γερμανική ή λαδινική), είναι προφανές ότι η ιταλόφωνη κοινότητα θα θιγεί περισσότερο. Πράγματι, οι κάτοικοι της εν λόγω κοινότητας είναι υποχρεωμένοι να μεταβαίνουν σε άλλες ιταλικές πόλεις είτε για πανεπιστημιακές σπουδές ( πράγμα που σημαίνει ότι οφείλουν να διαμένουν στην αντίστοιχη πόλη) είτε για ανεύρεση εργασίας (στην περίπτωση δημοσίων υπαλλήλων, στρατιωτικών και άλλων κατηγοριών). Παρά ταύτα, εάν τα εν λόγω άτομα γίνουν κάτοικοι μιας άλλης ιταλικής πόλης έστω και για μια μέρα, χάνουν το δικαίωμα να κάνουν αίτηση για "λαϊκή" κατοικία για τα προσεχή πέντε έτη.

Βάσει των ανωτέρω, θα μπορούσε να αναφέρει η Επιτροπή κατά πόσο κρίνει ότι το σχετικό άρθρο του "επαρχιακού νόμου" αριθ. 131/97 κάνει διάκριση μεταξύ των ευρωπαίων πολιτών καθώς δεν τους παρέχει τις ίδιες ευκαιρίες;

Απάντηση του κ. Monti εξ ονόματος της Επιτροπής

(22 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή της ερώτηση E-3040/98(1).

(1) βλέπε σελίδα 40.
ΓΡΑΠΤΗ ΕΡΩΤΗΣΗ E-3653/98

υποβολή: Amedeo Amadeo (NI) προς το Συμβούλιο

(4 Δεκεμβρίου 1998)

Θέμα: Άσκηση της εξουσίας, κοινοτικές απάτες και πολιτική διαφθορά

Έγκυρο ιταλικό εβδομαδιαίο περιοδικό κατήγγειλε, στο τεύχος του της 5ης Νοεμβρίου, μια σειρά κρουσμάτων διαφθοράς στα οποία ενέχεται, σε πρώτο πλάνο, η Επιτροπή, ακριβώς δηλαδή το θεσμικό όργανο που επιπλήττει συνεχώς τα διάφορα κράτη μέλη για ανεπάρκειες, καθυστερήσεις και κρούσματα διαφθοράς.

Συμφωνα με τις πληροφορίες του εβδομαδιαίου περιοδικού Panorama, πρόκειται για μια περίπλοκη υπόθεση διαπλεκομένων οικονομικών και πολιτικών συμφερόντων στην οποία φέρεται αναμεμειγμένη και η ίδια η κ. Cresson, πρώην πρωθυπουργός της Γαλλίας και σήμερα Επίτροπος αρμόδια για την επιστημονική έρευνα.

Ο οδοντίατρος της κ. Cresson εργάσθηκε ως βοηθός της στις Βρυξέλλες, χωρίς κανονική αμοιβή αλλά με την οικονομική υποστήριξη του επιχειρηματία Perry, διευθυντή της εταιρίας Perry-Lux, ήδη διαβόητης για την εμπλοκή της σε υποθέσεις διαφθοράς στην Κοινότητα, η οποία εδίδετο έναντι της μελλοντικής ανάθεσης στην εταιρία αυτή συμβάσεων τις οποίες - οφείλουμε να τονίσουμε, χάριν της αληθείας - δεν επεχείρησε να διευκολύνει η κ. Cresson. Αντιθέτως, η κ. Cresson εξασφάλισε για τον οδοντίατρο και τον εγγονό του συμβάσεις επιστημονικής έρευνας, συμβάσεις που μέχρι σήμερα ανετίθεντο μόνον σε κορυφαίους ιατρικούς ερευνητές της Κοινότητας και που απέβλεπαν στην εκπόνηση σημαντικών μελετών.

Προτίθεται το Συμβούλιο να απαντήσει το ταχύτερο στις καταγγελίες αυτές, παρέχοντες όλες τις απαιτούμενες εξηγήσεις ώστε να διαλευκανθεί μια κατάσταση που έχει ήδη υπονομεύσει την αξιοπιστία όλων των θεσμικών οργάνων της Ευρωπαϊκής Ένωσης;

Απάντηση

(8 Φεβρουαρίου 1999)

Δεν αποτελεί αρμοδιότητα του Συμβουλίου να εκφέρει αξιολογική κρίση ως προς τους ισχυρισμούς που περιέχονται στην ερώτηση του αξιότιμου κ. βουλευτή.
ΓΡΑΠΤΗ ΕΡΩΤΗΣΗ E-3508/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Στατιστικό πρόγραμμα της Κοινότητας

Σε σχέση με την "πρόταση απόφασης του Συμβουλίου επί του στατιστικού προγράμματος της Κοινότητας 1998-2002" (COM(97)735 τελ. - 98/0012 CNS) και (CES 800/98-09/0012 CNS), θα μπορούσε η Επιτροπή να υπογραμμίσει τη σημασία που πρέπει να αποδοθεί σε μια κοινή μεθοδολογία συλλογής των στατιστικών δεδομένων τα οποία σχετίζονται με την εξέλιξη των τιμών κατανάλωσης και ισοτιμίας αγοραστικής δύναμης καθώς επίσης και να παράσχει πλείονες εξηγήσεις για τις στατιστικές που είναι αναγκαίες ενόψει της καθιέρωσης ενός οριστικού συστήματος ΦΠΑ σε κοινοτικό επίπεδο;

Απάντηση του κ. de Silguy Εξ ονόματος της Επιτροπής

(22 Ιανουαρίου 1999)

Η ανάγκη για συγκρισιμότητα των στατιστικών της Κοινότητας, η οποία συνεπάγεται την εναρμόνιση των μεθοδολογιών και ονοματολογιών, δηλώνεται σαφώς στην τρίτη αιτιολογική σκέψη της πρότασης στην οποία αναφέρεται το αξιότιμο μέλος, και αποτελεί κοινό στοιχείο όλων των θεμάτων του στατιστικού προγράμματος της Κοινότητας. Αποτελεί θεμελιώδες συστατικό στοιχείο του έργου σχετικά με τιμές καταναλωτή και τις ισοτιμίες αγοραστικής δύναμης.

Η Επιτροπή δεν έχει ακόμη οριστικοποιήσει τις προτάσεις της για ένα μόνιμο σύστημα φόρου προστιθέμενης αξίας στην Κοινότητα. Εν όψει των πιθανών λύσεων που εξετάζονται, η Eurostat έχει ήδη αρχίσει προκαταρκτικές συζητήσεις με τις εθνικές στατιστικές υπηρεσίες σχετικά με τον πιθανό αντίκτυπο των στατιστικών δεικτών, η πτυχή δε αυτή καλύπτεται πλήρως στα πλαίσια του Τίτλου V, του Παραρτήματος 1 του προγράμματος. Μετά τη γνωμοδότηση του Κοινοβουλίου, το κείμενο του προγράμματος επανεξετάστηκε και αποσαφηνίστηκε από την ομάδα εργασίας του Συμβουλίου.
ΓΡΑΠΤΗ ΕΡΩΤΗΣΗ E-3414/98

υποβολή: Amedeo Amadeo (NI) προς την Επιτροπή

(17 Νοεμβρίου 1998)

Θέμα: Μεταμοσχεύσεις καρδιάς

Διαθέτει η Επιτροπή στοιχεία σχετικά με τη διάδοση των μεταμοσχεύσεων καρδιάς σε κάθε κράτος μέλος;

Δοθείσης της σπουδαιότητας της πρακτικής αυτής και της συνεχούς αύξησής της, δεν κρίνει αναγκαίο να προβεί σε σχετική έρευνα και στη συνέχεια να προβλέψει κανόνες και πρωτοβουλίες που θα ισχύουν για όλους;
ΓΡΑΠΤΗ ΕΡΩΤΗΣΗ E-3988/98

υποβολή: Roberta Angelilli (NI) προς την Επιτροπή

(4 Ιανουαρίου 1999)

Θέμα: Κατάλογος των πολιτιστικών στατιστικών πηγών στην Ευρώπη

Σε μία προηγούμενη απάντηση που έδωσε ο κ. Oreja στις 27 Νοεμβρίου 1996 σε ερώτηση που υπέβαλα (Ε-2761/96)(1) σχετικά με την καλύτερη διαχείριση και προστασία της καλλιτεχνικής και πολιτιστικής κληρονομίας στην Ιταλία, η Επιτροπή δήλωσε ότι δεν διέθετε ειδικές μελέτες σχετικά με την επί ευρωπαϊκού επιπέδου δραστηριότητα των κέντρων και οργανισμών που έχουν ως αντικείμενο την προώθηση της εθνικής καλλιτεχνικής κληρονομίας. Ταυτοχρόνως ωστόσο ανέφερε ότι βρισκόταν στη φάση της κατάρτισης ένας κατάλογος των πολιτιστικών στατιστικών πηγών στην Ευρώπη, στόχος του οποίου ήταν η παροχή μιας εικόνας των οργανισμών που δημοσιεύουν συστηματικά στατιστικές πολιτιστικού περιεχομένου.

Ωστόσο μέχρι σήμερα και παρά το γεγονός ότι παρήλθε αρκετό χρονικό διάστημα δεν έχω δεί να δημοσιεύεται ο κατάλογος αυτός και συνεπώς ερωτώ την Επιτροπή κατά πόσο:

1. η διαδικασία προπαρασκευής του καταλόγου αυτού έχει ολοκληρωθεί;

2. έχουν δημιουργηθεί ταυτοχρόνως άλλα μέσα για την επίτευξη του ιδίου σκοπού.

Απάντηση του κ. Oreja εξ ονόματος της Επιτροπής

(4 Φεβρουαρίου 1999)

Η Επιτροπή είναι στην ευχάριστη θέση να επιβεβαιώσει ότι ο "κατάλογος των πολιτιστικών στατιστικών πηγών στην Ευρώπη" δημοσιεύθηκε 1997(2).

Εξάλλου η Επιτροπή υλοποιεί προς το παρόν το πρότυπο σχέδιο "Πολιτικές στατιστικές - συλλογή συγκρίσιμων στοιχείων, 1996-1999", στο οποίο συμμετέχουν τέσσερις ειδικές ομάδες και ασχολούνται με τη μεθοδολογία, την απασχόληση, τη χρηματοδότηση και τη συμμετοχή. Τα αποτελέσματα αυτού του πρότυπου σχεδίου θα παρουσιασθούν σε μία διεθνή διάσκεψη που θα γίνει στη Γενεύη τον Οκτώβριο του 1999 με τη συμμετοχή της Εκπαιδευτικής, Επιστημονικής και Επιμορφωτικής Οργάνωσης των Ηνωμένων Εθνών (OYNEΣΚΟ) και της Οικονομικής Επιτροπής για την Ευρώπη (ΟΕΕ). Η προσοχή θα επικεντρωθεί στα μέσα, στις μεθόδους συλλογής στοιχείων και στον αριθμό των δεικτών που χρησιμοποιούνται στον τομέα των πολιτιστικών στατιστικών. Ο βασικός μακροπρόθεσμος στόχος είναι η ανάπτυξη συγκρίσιμων πολιτιστικών στατιστικών στις οποίες θα βασισθεί η διαμόρφωση πολιτιστικών πολιτικών.

(1) ΕΕ C 83 της 14.3.1997, σελ. 64.

(2) ISBN 92-827-9275-7.
ΓΡΑΠΤΗ ΕΡΩΤΗΣΗ E-3317/98

υποβολή: Daniela Raschhofer (NI) προς την Επιτροπή

(10 Νοεμβρίου 1998)

Θέμα: Βελτίωση της παραγωγής και της εμπορίας μελιού

Στον κανονισμό 1221/97(1) προβλέπονται μέτρα για τη βελτίωση της παραγωγής και της εμπορίας μελιού. Ως ομάδες στόχου των μέτρων αναφέρονται σε πολλά σημεία ρητώς οι μελισσοκόμοι.

Η εφαρμογή του κανονισμού 1221/97 εγείρει τα ακόλουθα ερωτήματα:

1. Εντάσσεται στο πνεύμα της οδηγίας η παράλειψη, στα εθνικά προγράμματα των κρατών μελών, των ομάδων στόχου που αναφέρει ο κανονισμός;

2. Τι μηχανισμούς ελέγχου διαθέτει η Επιτροπή, προκειμένου να διασφαλίσει τη διάθεση των κοινοτικών πιστώσεων με βάση τις ανάγκες των ομάδων στόχου;

3. Πού εφαρμόζεται η αρχή της διαφάνειας και της ακρίβειας στο συγκεκριμένο κανονισμό, όταν ελάχιστο μόνο μέρος των ενισχύσεων διατίθεται άμεσα στους μελισσοκόμους;

4. Πώς αξιολογεί η Επιτροπή το γεγονός ότι, λόγω του εθνικού προσανατολισμού των μέτρων, "για τη βελτίωση της παραγωγής και της εμπορίας μελιού" απορροφήθηκε μόνο το 40 % των προτεινόμενων πιστώσεων;

Απάντηση του κ. Fischler εξ ονόματος της Επιτροπής

(22 Δεκεμβρίου 1998)

Ο κανονισμός (ΕΚ) 1221/97 για την βελτίωση των όρων παραγωγής και εμπορίας μελιού προτείνει στα κράτη μέλη να εντάσσουν στα προγράμματά τους πέντε ιδιαίτερα σημαντικές δράσεις: α) την τεχνική υποστήριξη, β) την καταπολέμηση της βαρρόας, γ) τον εξορθολογισμό της νομαδικής μελισσοκομίας, δ) την ανάλυση των φυσικοχημικών χαρακτηριστικών του μελιού και ε) την εφαρμοσμένη έρευνα όσον αφορά την ποιοτική βελτίωση του μελιού. Στον κανονισμό αυτό, ο όρος "μελισσοκόμοι" εμφανίζεται δύο φορές στο σημείο α) παράγραφος 2 του άρθρου 1, αλλά είναι προφανές ότι οι προαναφερθείσες δράσεις θα έχουν κάθε είδους θετικές επιπτώσεις, έστω και όχι πάντοτε άμεσες, για τα εισοδήματα των μελισσοκόμων.

Το άρθρο 4 του κανονισμού (ΕΚ) 2300/97 της Επιτροπής, της 20ής Νοεμβρίου 1997, περί λεπτομερειών εφαρμογής του κανονισμού (ΕΚ) 1221/97 του Συμβουλίου περί των γενικών κανόνων εφαρμογής για ενέργειες βελτίωσης της παραγωγής και της εμπορίας του μελιού(2), προβλέπει λεπτομέρειες εφαρμογής σχετικά με τα μέτρα ελέγχου.

Η προθεσμία για την διενέργεια των δαπανών για τις δράσεις που πραγματοποιούνται στο πλαίσιο εθνικών προγραμμάτων που αποσκοπούν στη βελτίωση των όρων παραγωγής και εμπορίας μελιού αναβλήθηκε μέχρι την 31η Ιανουαρίου 1999 για το πρώτο έτος εφαρμογής (κανονισμός (ΕΚ) 2070/98 του Συμβουλίου της 28ης Σεπτεμβρίου 1998 για την τροποποίηση του κανονισμού (ΕΚ) 1221/97 περί γενικών κανόνων εφαρμογής για ενέργειες βελτίωσης της παραγωγής και της εμπορίας μελιού(3), που έχουν ως συνέπεια την μεταφορά μέρους του προϋπολογισμού του 1998 στον προϋπολογισμό για το 1999.

(1) ΕΕ L 173 της 1.7.1997, σελ. 1.

(2) ΕΕ L 319 της 21.11.1997.

(3) ΕΕ L 265 της 30.9.1998.
ΓΡΑΠΤΗ ΕΡΩΤΗΣΗ E-3416/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Μεταμοσχεύσεις νεφρού

Το πρόβλημα της μεταμόσχευσης νεφρού έχει λάβει πλέον ανησυχητικές διαστάσεις σε όλη την Κοινότητα λόγω του υψηλού αριθμού υποψηφίων ληπτών που πάσχουν από σοβαρή χρόνια νεφρική ανεπάρκεια και υποβάλλονται σε διάλυση και του αριθμού εκείνων που τελικά κατορθώνουν να επωφεληθούν της θεραπείας.

Προκειμένου να αποφεύγονται κερδοσκοπίες και πλάγιοι τρόποι εξεύρεσης διαθεσίμων νεφρών, δεν θεωρεί αναγκαίο η Επιτροπή το συντονισμό των δραστηριοτήτων αυτών με μια εναρμόνιση των κανόνων σε όλες τις χώρες της Κοινότητας;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-3414/98, E-3415/98 και E-3416/98

(19 Ιανουαρίου 1999)

Η Επιτροπή έχει πληροφορίες σχετικά με την μεταμόσχευση οργάνων, συμπεριλαμβανομένων του ήπατος, της καρδιάς και των νεφρών για τα 15 κράτη μέλη, τη Δημοκρατία της Τσεχίας, την Πολωνία, τη Νορβηγία και την Ελβετία; αυτές οι πληροφορίες συλλέγονται σε τακτική βάση από τη Διεθνή Ένωση Συντονιστών Μεταμοσχεύσεων (International transplant coordinators society -ITCS). Η Επιτροπή μπορεί να κοινοποιήσει το συνολικό αριθμό μεταμοσχεύσεων και τον αριθμό των μεταμοσχεύσεων ανά εκατομμύριο πληθυσμού για την περίοδο 1992-1997 για τα περισσότερα κράτη μέλη και για την περίοδο 1995-1997 για τα υπόλοιπα.

Το άρθρο 129 της συνθήκης ΕΚ περί δημόσιας υγείας εξαιρεί ρητά οποιαδήποτε εναρμόνιση των νόμων και κανονισμών των κρατών μελών. Συνεπώς η νομοθεσία που ρυθμίζει τη μεταμόσχευση οργάνων είναι θέμα κάθε κράτους μέλους.

Το άρθρο 152 της συνθήκης του Άμστερνταμ θα περιέχει νέες ειδικές διατάξεις σχετικά με τα όργανα. Αυτό το γεγονός θα επιτρέψει τη λήψη κοινοτικών μέτρων τα οποία θα καθιερώνουν υψηλά πρότυπα ποιότητας και ασφάλειας για όργανα και ουσίες ανθρώπινης προέλευσης, αίμα και παράγωγα αίματος. Τέτοιου είδους μέτρα δεν θα εμποδίσουν κανένα κράτος μέλος να διατηρήσει ή να καθιερώσει πιο αυστηρά μέτρα προστασίας. Οι εθνικές διατάξεις περί δωρεάς ή ιατρικής χρήσης οργάνων και αίματος δεν θα επηρεαστούν.
ΓΡΑΠΤΗ ΕΡΩΤΗΣΗ E-3415/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Μεταμοσχεύσεις ήπατος

Διαθέτει η Επιτροπή στοιχεία σχετικά με τη διάδοση των μεταμοσχεύσεων ήπατος σε κάθε κράτος μέλος;

Δοθείσης της σπουδαιότητας της πρακτικής αυτής και της συνεχούς αύξησής της, δεν κρίνει αναγκαίο να προβεί σε σχετική έρευνα και στη συνέχεια να προβλέψει κανόνες και πρωτοβουλίες που θα ισχύουν για όλους;
ΓΡΑΠΤΗ ΕΡΩΤΗΣΗ E-3040/98

υποβολή: Roberta Angelilli (NI) προς την Επιτροπή

(8 Οκτωβρίου 1998)

Θέμα: Διακρίσεις μεταξύ πολιτών στην επαρχία του Bolzano

H αυτόνομη επαρχία του Bolzano συζητεί την περίοδο αυτή τον επαρχιακό νόμου 131/97 που αφορά τις ρυθμίσεις που διέπουν τις επιδοτούμενες λαϊκές κατοικίες στην επαρχία, το άρθρο 4 του οποίου διευκρινίζει ότι: τα άτομα που ζουν στο εξωτερικό, αφού είχαν ήδη διαμείνει στην επαρχία για τουλάχιστον πέντε χρόνια, (καθώς και οι σύζυγοί τους, υπό την προϋπόθεση ότι δεν έχουν χωρίσει) τα οποία προτίθενται να επανεγκατασταθούν στην επαρχία θα αντιμετωπίζονται, σύμφωνα με το νόμο, ως ισότιμα με τα άτομα που διαμένουν στην επαρχία. Το άρθρο αυτό, παρέχοντας ευνοϊκή μεταχείριση στα άτομα που έχουν ζήσει στο εξωτερικό, συνιστά διάκριση εις βάρος των μόνιμων κατοίκων που υποχρεώθηκαν, για ανάλογους λόγους, να φύγουν από την επαρχία και να εγκατασταθούν σε άλλη περιοχή της Ιταλίας. Πράγματι στην περίπτωση των πρώτων, κατά την επιστροφή τους στην επαρχία του Bolzano αναγνωρίζεται ότι έχουν αποκτήσει ίδια δικαιώματα με τους μόνιμους κατοίκους, προς τους οποίους θεωρούνται ισότιμοι, ενώ στην περίπτωση των δεύτερων τα δικαιώματα αυτά δεν αναγνωρίζονται. Παρόλο που η διάταξη αυτή φαίνεται να ισχύει για όλο τον πληθυσμού του Alto Adige ανεξάρτητα από τη γλωσσική ομάδα στην οποία ανήκουν (ιταλική, γερμανική και λαντίνα), είναι προφανές ότι εκείνη που θα υποστεί τις συνέπειες είναι κυρίως η ιταλόφωνη κοινότητα δεδομένου ότι οι πολίτες της γλωσσικής αυτής ομάδας υποχρεώθηκαν να μετακομίσουν σε άλλες πόλεις για λόγους όπως η παρακολούθηση πανεπιστημιακών κλάδων (περίπτωση στην οποία ήταν υποχρεωμένοι να εγκατασταθούν στην αντίστοιχη πόλη) ή για λόγους επαγγελματικής κινητικότητας (στην περίπτωση των δημοσίων υπαλλήλων, των στρατιωτικών και άλλων). Ωστόσο, εάν τα άτομα αυτά εγκατασταθούν σε μιά άλλη ιταλική πόλη έστω και για μία μέρα, χάνουν το δικαίωμα να υποβάλουν αίτηση για τη χορήγηση λαϊκής κατοικίας για τα επόμενα 5 χρόνια.

Έχοντας υπόψη τα ανωτέρω, μπορεί η Επιτροπή να μας πεί εάν δεν θεωρεί ότι το σχετικό άρθρο του επαρχιακού νόμου 131/97 συνιστά διακρίσεις μεταξύ των ευρωπαίων πολιτών, μη παρέχοντας τις ίδιες ευκαιρίες σε όλους;

Απάντηση του κ. Monti εξ ονόματος της Επιτροπής

(7 Δεκεμβρίου 1998)

Η Επιτροπή δεν συνηθίζει να εκφράζει γνώμη για σχέδια νόμου που εξακολουθούν να αποτελούν αντικείμενο συζητήσεων εν όψει της έγκρισής τους.
ΓΡΑΠΤΗ ΕΡΩΤΗΣΗ E-3507/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Στατιστικό πρόγραμμα της Κοινότητας

Σε σχέση με την "πρόταση απόφασης του Συμβουλίου επί του στατιστικού προγράμματος της Κοινότητας 1998-2002" (COM(97)735 τελ. - 98/0012 CNS) και (CES 800/98-09/0012 CNS), εγκρίνεται η πρόταση απόφασης του Συμβουλίου και αξιολογείται θετικά το σύνολο των επιλογών της Επιτροπής ως προς τον καθορισμό των προτεραιοτήτων, λαμβανομένης υπόψη της ανεπάρκειας των κονδυλίων που θα χορηγηθούν στο Eurostat, από την αντίστοιχη θέση τιυ προϋπολογισμού.

Μέσα στο πλαίσιο αυτό, θα μπορούσε η Επιτροπή να λάβει μέτρα ώστε στις τρεις προτεραιότητας οι οποίες αναφέρονται στο άρθρο 2 της πρότασης απόφασης να προστεθεί η οικονομική και κοινωνική συνοχή;

Απάντηση του κ. de Silguy Εξ ονόματος της Επιτροπής

(5 Φεβρουαρίου 1999)

Στην τελική γνώμη του Κοινοβουλίου, που διατυπώθηκε στη σύνοδο της ολομελείας της 9ης Οκτωβρίου 1998 και διαβιβάστηκε στην Επιτροπή και στο Συμβούλιο, δεν προτείνεται οποιαδήποτε τροποποίηση σύμφωνα με τα όσα εισηγείται το αξιότιμο μέλος. Όμως, κατά την αναλυτική εξέταση της γνώμης του Κοινοβουλίου στην ομάδα εργασίας του Συμβουλίου, προτάθηκε να προστεθεί η οικονομική και κοινωνική συνοχή στις πολιτικές στις οποίες πρέπει να δοθεί ιδιαίτερη προσοχή.